Helsingin käräjäoikeus tuomitsi turvapaikanhakijoiden kanssa riidelleen konepistoolimiehen ampuma-aserikoksista.

Helsingin Pitäjänmäen vastaanottokeskuksen aseselkkaus käsiteltiin käräjäoikeudessa tiistaina. Käräjäoikeus tuomitsi 28-vuotiaan miehen vuoden ehdolliseen vankeuteen törkeästä ampuma-aserikoksesta, ampuma-aserikoksesta ja huumausaineen käyttörikoksesta.

Selkkaus tapahtui marraskuussa 2015. Syytetyllä oli tullut turvapaikanhakijoiden kanssa riitaa vastaanottokeskuksen läheisessä ravintolassa.

– Todennäköisesti jostakin aika pienestä riita on alkanut, sitten eskaloitunut, kihlakunnansyyttäjä Perttu Könönen sanoi oikeudessa.

Riita jatkui vastaanottokeskuksen edessä. Miehellä oli housunkauluksessaan pistooli, jota turvapaikanhakijat pelästyivät. Sitten 28-vuotias kävi kotoaan hakemassa konepistoolin, jonka poliisi sitten otti talteen hänen autonsa jalkatilasta.

– Vakavin puoli on, että kummatkin aseet olivat täysin toimintakuntoisia, lippaat kiinnitettyinä ja patruuna piipussa. Konepistooli oli autossa jalkatilassa. Siinä ei ollut edes varmistinta ja se oli viritetty. Liipaisimen painaminen olisi aiheuttanut sarjatulen, Könönen jatkoi.

Puolustuksen mukaan mies ei aikonut tehdä aseella mitään, vaan tarkoitus oli piilottaa se maakuoppaan, jotta virkavalta ei löytäisi sitä. Puolustuksen mukaan mies oli näet arvannut, että vastaanottokeskuksen riitelyn jälkeen poliisi tekisi hänen asuntoonsa kotietsinnän.

Käyttöannos kokaiinia

Syyttäjä peruutti istunnossa alkutilanteen riitelyyn liittyneet syytteet pahoinpitelystä ja laittomista uhkauksista. Syynä oli se, ettei asianomistajaa ja todistajia saatu haastettua oikeuteen. He olivat turvapaikanhakijoita ja mitä ilmeisimmin poistuneet Suomesta.

Huumausaineen käyttörikoksesta 28-vuotias tuomittiin, koska hänellä oli hallussaan 8,56 grammaa kannabista ja 0,25 grammaa kokaiinia.

Uutisen otsikkoa korjattu kello 15.44: Pistooli oli housuissa, konepistooli autossa muuten.